Baťovská architektúra na Slovensku - Haviar, Tomáš (Matica slovenská Martin, 2012)
I Baťova expanzia na ekonomických trhoch sveta kulminovala roku 1938, keď jeho pobočné spoločnosti pôsobili v 33 krajinách sveta, pričom jeho výrobky kupovali v 82 krajinách sveta. Len v bývalom Československu zamestnával vyše 42 tisíc ľudí. Ekonomická expanzia bezprostredne súvisela s ohromnou expanziou nevšedne ponímanej architektúry, ktorá vo svojej podstate variovala základné motívy a zachovávala pritom prírodné zvláštnosti. Celkovo toto spojenie predstavovalo štýlovú jednotu viacerých faktorov mnohotvárnosti. Stavebné oddelenie, ktoré túto architektúru produkovalo a uplatňovalo ju v celosvetovom meradle , fungovalo ako dobre riadený mechanizmus. Dodnes registrujeme na celom území Slovenska stavby z tohto typu architektúry, ktorý je nezameniteľný a celkom odlišný od módnych trendov, ktoré ponúkala architektúra prelomu 20. A 30. rokov minulého storočia. Doterajšie pokusy predstaviť ju zostávali prevažne v sporadickej výstavnej činnosti, resp. v štúdiách a článkoch v odbornej tlači, resp. zborníko
ch. Pripravovaná publikácia Mgr. art. Tomáša Haviara je doteraz prvou komplexnou prácou tohto typu. Je určená širšiemu čitateľskému okruhu, čomu je prispôsobený aj jej populárno-naučný štýl. Dielo je výsledkom autorovho pokusu skompletizovať pokiaľ možno všetky stopy baťovskej architektúry na Slovensku. Zozbieral nevšedné množstvo písomného aj obrazového materiálu, dokumentujúce jej výnimočnosť. Napísal zaujímavý text, syntetizujúci danú problematiku, ktorý je navyše doplnený množstvom doposiaľ nepublikovaných fotografií, ale aj pôvodnými plánmi a nákresmi. Výsledkom je objavné knižné dielo, ktoré nepochybne obohatí náš obzor poznania o stavebných pamiatkach z prvej polovice 20. stor.
Keywords: umenie